הכל התחיל מחלומם של שני חברים שישבו פעם על סנדוויץ' בפירנצה ופנטזו לפתוח יום אחד מקום משלהם לכריכים טעימים. היום הזה הגיע, אחרי שהם מצאו בית מגורים ישן על הכביש הראשי של כרכור והחליטו להפוך אותו לחנות כריכים ובית קפה.
הם פנו למעצבת שירי הימן, והם ביקשו ממנה לתכנן מקום שיוציא בעיקר סנדוויצ'ים בטייק-אוויי, אבל שעדיין יהיה חם, מזמין ונעים למי שרוצה לשבת בפנים. בתוך כך, הם ביקשו לשלב באותו מבנה גם חנות לקוסמטיקה טבעית.
המקום נקרא "המרפסת" על שם המרפסת הקטנה שהייתה בכניסה לבית המקורי. היא נסגרה והפכה למרפסת סגורה בה אפשר לשבת על כיסאות בר. החלוקה הפנימית של הבית שונתה לחלוטין כדי להתאים אותו לצרכים החדשים. בנוסף הוחלט לחשוף את התקרה הגבוהה של הבית בגובה של יותר מחמישה מטרים.
על הקיר הענק, שחוצץ בין החללים (מטבח, שירותים, חנות לבין החלל המרכזי), יצרה המעצבת קיר של לייסטים מעץ מהרצפה עד התקרה. שאר הדברים, כגון המדפים, השילוט, גופי התאורה וקופסאות האחסון מברזל מכופף שנתלו על הלייסטים, נבחרו ועוצבו בהתאמה לסגנון הנבחר.
על אחד הקירות נתלה ציור מיוחד של דניאלה זילברשטיין-אסלן. היא ציירה את הבית כפי שהיה בעבר ומתחה חוטים שחוברו עם מסמרים לקיר, שתפקידם לדמות את הבית כפי שהוא היום. מכיוון שהבית שונה לגמרי, הציור הוא מזכרת נחמדה מהעבר.